
BIROULUI  PERMANENT 

AL

CAMEREI DEPUTAŢILOR

                 Vă înaintăm alăturat raportul asupra propunerii legislative privind registratorii comerciali şi activitatea de înregistrare în registrul comerţului, trimis spre dezbatere, în fond, Comisiei juridice, de disciplină şi imunităţi, cu adresa    nr. Pl - x 193 din 5 iunie 2013 şi înregistrată cu nr. 31/732 din 5 iunie 2013.
                  În raport de obiectul şi conţinutul său, iniţiativa legislativă face parte din categoria legilor organice.

	VICEPREŞEDINTE,

Nicolae Ciprian NICA

RAPORT

asupra propunerii legislative privind registratorii comerciali şi activitatea de înregistrare în registrul comerţului
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi, cu adresa nr. Pl - x 193 din 5 iunie 2013 şi înregistrată cu nr. 31/732 din 5 iunie 2013, a fost sesizată cu dezbaterea pe fond a propunerii legislative privind registratorii comerciali şi activitatea de înregistrare în registrul comerţului.
Senatul, în calitate de primă Cameră sesizată, a respins această iniţiativă legislativă, în şedinţa din 4 iunie 2013.
Potrivit prevederilor art.75 din Constituţia României, republicată şi ale art.92 alin.(9) pct.2 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este  Cameră decizională.
Consiliul Legislativ, prin avizul nr.206 din 27 martie 2013, a avizat favorabil, cu observaţii şi propuneri  iniţiativa legislativă.

Guvernul nu a transmis un punct de vedere.
Comisia pentru industrii şi servicii, prin adresa nr.23/249 din 12 iunie 2013 a avizat negativ propunerea legislativă.
Comisia pentru buget, finanţe şi bănci, prin adresa nr.4c-2/247 din 3 septembrie 2013 a avizat negativ propunerea legislativă.
Comisia pentru tehnologia informaţiei şi comunicaţiilor, prin adresa nr.36/129 din 19 iunie 2013 a avizat negativ propunerea legislativă.
Comisia pentru administraţie publică, amenajarea teritoriului şi echilibru ecologic, prin adresa nr.26/264 din 18 iunie 2013 a avizat negativ propunerea legislativă.
Propunerea legislativă are ca obiect de reglementare, potrivit Expunerii de motive, îmbunătăţirea calităţii serviciilor prestate de Oficiul Naţional al Registrului Comerţului, precum şi modificarea ori abrogarea unor acte normative din acest domeniu. Prin iniţiativa legislativă se doreşte regândirea modului de organizare a Oficiului Naţional al Registrului Comerţului şi a activităţilor pe care le presupune înregistrarea operatorilor de comerţ, prin trecerea acestuia din subordinea Ministerului Justiţiei, în sistemul Camerei de Comerţ şi Industrie a României.
În conformitate cu prevederile art.61 din Regulamentul Camerei Deputaţilor, republicat, membrii Comisiei au examinat iniţiativa legislativă, expunerea de motive şi  avizul Consiliului Legislativ în şedinţa din 5 mai 2014.
Conform listei de prezenţă, la dezbateri au fost prezenţi 23 deputaţi, din totalul de 27 membri ai Comisiei juridice, de disciplină şi imunităţi.

În urma dezbaterilor, membrii Comisiei juridice, de disciplină şi imunităţi au hotărât, cu unanimitate de voturi, să propună plenului Camerei Deputaţilor respingerea propunerii legislative privind registratorii comerciali şi activitatea de înregistrare în registrul comerţului.
În raport cu obiectul şi conţinutul reglementării, propunerea legislativă face parte din categoria legilor organice.
	VICEPREŞEDINTE,
Nicolae Ciprian NICA
	                SECRETAR,
Theodor-Cătălin NICOLESCU


Consilier parlamentar
Silvia Olaru

